דני קושמרו

דני קושמרו (נולד ב-10 במאי 1968) הוא עיתונאי, עורך ושדרן טלוויזיה ורדיו ישראלי. מגיש את "אולפן שישי" וכן את מהדורת החדשות המרכזית של קשת 12 ושל חברת החדשות. קושמרו גדל בבאר שבע ובעומר, בנם של קורינה ואדריאן שעלו מרומניה בשנות ה-60. לאחר לימודיו בבית הספר החקלאי "אשל הנשיא", התגייס לצה"ל ואת שירותו עשה כלוחם באח"י תרשיש (סער 4.5) בשייטת ספינות הטילים של חיל הים, יצא לקורס קצינים ושירת במטה חיל הים. המשיך לשמש רס"ן במילואים. בעל תואר ראשון בהנדסת תעשייה וניהול ותואר שני במנהל עסקים - שניהם מאוניברסיטת בן-גוריון בנגב. במהלך לימודיו באוניברסיטה כתב קושמרו למוסף הסטודנטים "איינשטיין" בעיתון "חדשות". את צעדיו הראשונים בשידורי רדיו עשה בתקשורת המקומית באזור הדרום. ב-24 בינואר 1996 בשעה שש בבוקר פתח את שידורי תחנת רדיו דרום באולפנים בבאר שבע בהגשת תוכנית האקטואליה והראיונות "בוקר טוב דרום" והיה ממניחי היסודות לתוכנית שמשודרת עד היום. ברבות השנים היה למנהל מחלקת החדשות של התחנה. מאוחר יותר החלה הקריירה הטלוויזיונית שלו, כמגיש התוכנית "שיחת העיר" בכבלים בדרום, ואחר כך גם "זוויות" ו"תחנה מרכזית" בכבלים במרכז. בתחילת הקריירה התקשורתית, עוד עבד במקביל כמהנדס תעשייה וניהול. בשנת 2001 הצטרף כמגיש ועורך לחברת החדשות של ערוץ 2. במשמרת הלילה הראשונה שלו כמגיש מבזקים בחדשות ערוץ 2, ב-24 במאי 2001, התרחש אסון אולמי ורסאי; ב-27 במרץ 2002, ליל הסדר, הגיש את מהדורת החדשות במהלכה התרחש הפיגוע במלון פארק; ב-1 בפברואר 2003 שידר את התוכנית המיוחדת לרגל נחיתת מעבורת החלל קולומביה ובה האסטרונאוט הישראלי הראשון אילן רמון, כשהמעבורת התרסקה וכל צוותה נספה. בשנים 2003–2013 הגיש את "חדשות סוף השבוע". מתחילת שנת 2008, מגיש קושמרו את מהדורת החדשות המרכזית של חברת החדשות, לצד יונית לוי, לסירוגין. בינואר 2012 החל להגיש גם את "אולפן שישי", בעקבות מעברו של יאיר לפיד לפוליטיקה. אחר כך הודיע שהוא מוותר על התפקיד ומועמדים אחרים נבחנו. לאחר שהמשיך להגיש את "אולפן שישי" באופן זמני מונה לבסוף באופן רשמי במאי 2013. ב-2005 הגיש את התוכנית היומית "חדר החדשות" - המהדורה המוקדמת של חברת החדשות ששודרה מול "לונדון את קירשנבאום" בערוץ 10. בקיץ 2005, במהלך תוכנית ההתנתקות, הגיש את משדר הבוקר של חברת החדשות, לצדה של דנה ויס. ב-2006 הגיש את "חדשות בחמש" לצד נטשה מוזגוביה. בשנת 2007 החליף את גידי גוב בהגשת תוכנית הבוקר של "שידורי קשת" "יום חדש", לצדה של סיון רהב-מאיר. לאחר שנה, עזב את התוכנית על רקע בחירתו להגשת המהדורה המרכזית של ערוץ 2. במרץ 2013 הציג קושמרו את סרטו התיעודי, ששודר בשידורי קשת בערוץ 2, "אני מצהיר", אשר ליווה חרדים בגיוסם לגדוד "נצח יהודה" בצה"ל ועקב אחריהם משלב החיול בבקו"ם ועד לטקס סיום הטירונות. בסקר שנערך בקיץ 2014 אחרי מבצע צוק איתן בעיתון "גלובס", נבחר למגיש החדשות האהוב בישראל בפער גדול מהמגישים אחרים: 44.6 אחוזים מהנסקרים אמרו שהם מעדיפים לצפות בו על האחרים. בנוסף לפעילותו בתחום התקשורת, קושמרו הוא כתב האופנועים של "ידיעות אחרונות". החל משנת 2009 הוא בעל טור קבוע, ומשמש כבוחן בעיתון האופנועים "מוטו". תוכניות נוספות שהגיש היו "איך להציל את החיים של הילדים שלך" בנושא תאונות ילדים, סדרת "עדות" בנושא השואה בערוץ ההיסטוריה, ו"מישהו נכנס למחשב שלך" – על הסכנות שבאינטרנט. ב-2006 הגיש יחד עם רותם אבוהב את "אנשי השנה - לתת באהבה", וגם תוכנית אתגרית-היסטורית לנשים לערוץ ADV1. באפריל 2015 לאחר הבחירות לכנסת העשרים הציג בשידורי קשת בערוץ 2 סרט תיעודי שנקרא "שתי מדינות, עם אחד" (פרפזה לאחד מפתרונות הסכסוך הישראלי-פלסטיני "פתרון שתי מדינות לשני עמים"), על ההבדלים שבין הימין לשמאל, בין "מדינת תל אביב" לפריפריה ובין מזרחיים לאשכנזים בישראל. בדצמבר 2015 הציג בשידורי קשת את סרטו "מזג האוויר השתגע", שעסק בבעיות אקלים בעולם ובהתחממות הגלובלית. בשנת 2018 הנחה את טקס הדלקת המשואות הממלכתי בהר הרצל. במאי 2020 זכה בפרס העיתונות של בני ברית. החל מאוקטובר 2020 משודרת סדרת סרטי התיעוד "עד הקצה" שבהשתתפותו ושבהנחייתו, בה מתעד קושמרו תופעות טבע מרהיבות וכן מקומות נידחים בהם מתרחשות תופעות קיצוניות וחריגות. ב-7 באוקטובר 2023, שידר את מתקפת הפתע על ישראל, וסיקר את מלחמת חרבות ברזל שבאה בעקבותיה. אופן הגשתו של קושמרו ושיחותיו בזמן אמת עם תושבים אשר היו נצורים בבתיהם והתחננו לעזרה, הפכו במהרה לאחד מסמלי המלחמה והמחדל. בשנת 2024 זכה בפרס "כד החלב" ע"ש מוטי קירשנבאום של פסטיבל שובר מסך המתקיים במכללת עמק יזרעאל. הסטודנטים שבחרו בו לקבלת הפרס בזכות התרומה הרבה לעיצוב השיח הישראלי ועבודתו העיתונאית המאופיינת ברגישות, אמינות, מקצועיות, יסודיות וביקורתיות. בספטמבר באותה שנה, קיבל את אות "אביר איכות השלטון" של התנועה לאיכות השלטון "על יכולתו לבטא היטב את קול העם ועל עיסוקו בחיבור בין החלקים השונים של החברה תוך הבעת ביקורת חשובה. ב-7 באוקטובר, עם תחילת מלחמת חרבות ברזל, הוביל קושמרו את שידורי החדשות ברגישות רבה". קושמרו היה נשוי למיכל סביון, מעצבת פנים, ולהם שני בנים. כיום נמצא בזוגיות עם אנג'ליקה ברמן, ויש להם בת משותפת. רוכב על אופנועים מגיל 16. ביוני 2018 נפצע באופן בינוני בתאונת אופנוע באיטליה. בנוסף, הוא חובב צלילה, טיפוס וספורט אתגרי, וידוע כאוהד של קבוצת הכדורגל הפועל באר שבע. במאי 2020 הוציא אנסמבל "ציפורלה" שיר פארודי שנקרא "אבא שלי זה דני קושמרו" (סולנית: כרמל נצר). השיר זכה להצלחה רבה ברשתות החברתיות וקושמרו שיתף פעולה עם השיר ואף הופיע בעצמו בקטע קצר בסיום הסרטון. באוקטובר 2023, על רקע מלחמת חרבות ברזל, הפך השיר ללהיט ברשת החברתית טיקטוק. דני קושמרו, ברשת החברתית פייסבוק דני קושמרו, ברשת החברתית אקס (טוויטר) דני קושמרו, ברשת החברתית אינסטגרם דני קושמרו, באתר N12 רז שכניק, "הדבר הכי מוזר שהכנסתי לפה? מדוזה. זה טעים כמו להשרות צמיג בטריאקי", באתר "ידיעות אחרונות", 31 באוקטובר 2017 ביקורות מורן שריר, דני קושמרו - המעודד הצמוד של הקונצנזוס הישראלי, באתר הארץ, 30 בספטמבר 2012 לי-אור אברבך, ‏"צוק איתן" בטלוויזיה: רוני דניאל הכוכב, "מכה בכנף" ליונית לוי, באתר גלובס, 7 באוגוסט 2014 יואב ליפשיץ, הייתם קונים כבד משומש מדני קושמרו?, באתר הארץ, 18 במרץ 2015 מרוב שדני קושמרו התאמץ לעשות סרט טבע, הוא פספס את כל הטבע, באתר וואלה, 21 באוקטובר 2020 איתי לנדסברג-נבו, קושמרו לעולם לא יהיה חיים יבין, באתר זמן ישראל, 4 באוקטובר 2020 אריאנה מלמד, דני קושמרו זנח את החליפה, וגם את תפקיד העיתונאי, באתר הארץ, 22 בנובמבר 2020 דני קושמרו, והרי החדשות, באתר הארץ, 13 באוקטובר 2008 יניב זך, מהנדס קריירה, באתר nrg‏, 11 במרץ 2005 פריים טיים לילי, באתר הארץ, 31 במאי 2001 ניר קיפניס, ‏חלוצי החלל, באתר גלובס, 2 בפברואר 2003 לי-אור אברבך, ‏הפתעה: "חדשות השבת" של ערוץ 2 במקום החמישי בטבלת הרייטינג, באתר גלובס, 22 באוגוסט 2010 לי-אור אברבך, ‏בעקבות פרישת לפיד: דני קושמרו יגיש הערב את "אולפן שישי", באתר גלובס, 13 בינואר 2012 דני קושמרו מוותר על "אולפן שישי", באתר הארץ, 19 בינואר 2012 לי-אור אברבך, ‏מחליף ללפיד? אודי סגל ערך פיילוט להגשת "אולפן שישי", באתר גלובס, 19 בינואר 2012 לי-אור אברבך, ‏מודי בר-און עשה פיילוט הגשה ל"אולפן שישי", באתר גלובס, 1 במרץ 2012 לי-אור אברבך, ‏סבב בחדשות 2: דנה ויס למוצ"ש, רינה מצליח ל"פגוש", באתר גלובס, 14 במאי 2013 כתב גלובס, ‏האהבה שוב מעבר לפינה, באתר גלובס, 8 במאי 2005 אהוד אשרי, סליחה, טעות בליהוק, באתר הארץ, 5 במרץ 2006 הסרט "אני מצהיר", באתר mako אבישי מתיה, ‏עוקף בסיבוב: איך הפך דני קושמרו למגיש החדשות האהוב בישראל, באתר מעריב השבוע, 13 באוגוסט 2014 דני קושמרו, ‏דני קושמרו דוהר ברחובות אירופה לצד נסיכים סעודים, באתר גלובס, 27 ביוני 2013 רותה קופפר, אמא'לה, באתר הארץ, 9 ביוני 2005 הסרט "שתי מדינות, עם אחד", באתר mako ענת וקסמן: "ביבי אומר ערבים, והשוקולדים יוצאים מהחורים", באתר גלובס, 13 באפריל 2015 הסרט "מזג האוויר השתגע", באתר mako איתמר אייכנר, דני קושמרו ויעל אבקסיס ינחו את טקס הדלקת המשואות השנה, באתר ynet, 31 בינואר 2018 איתי פת-יה, דני קושמרו, ברהנו טגניה ודינה קראפט זכו בפרס העיתונות, באתר אייס, 6 במאי 2020 החדשות הישנות (2024-10-01), ערוץ 12: מלחמת חרבות ברזל, 07.10.2023 (יום 1 חלק א), נבדק ב-2024-10-14 דני קושמרו: "אני אומר בשידור שיהיה בסדר למרות שאין לי מושג", באתר Ice, ‏2024-10-07 הרגעים שלא נשכח מהשבת השחורה: הצעירה ששברה את דני קושמרו - "חטפו את אבא שלי", באתר www.maariv.co.il, ‏2024-01-14 "כולל השמנמן מימין": קושמרו קרא להנייה "בן מוות" ב-7/10 - עכשיו הוא סוגר מעגל, באתר www.maariv.co.il, ‏2024-07-31 דני קושמרו משחזר את ה-7.10: 'אני הראשון שאמר', באתר סרוגים (בעברית) ביני אשכנזי‏, ראש המועצה שנהרג ב-7 באוקטובר וחושף שחיתויות: פורסמה רשימת זוכי אות אבירי איכות השלטון, באתר וואלה, 20 ביוני 2024 הבן של דני קושמרו קפץ למסלול הנינג'ה - ערב טוב עם גיא פינס עונה 3 | קטעים קצרים | +12, באתר 12+ התפוח לא נפל רחוק מהעץ: כך נתפס בנו של דני קושמרו, באתר https://tmi.maariv.co.il, ‏2020-10-15 מיקי לוין, ‏זאת בת הזוג של דני קושמרו והם תועדו יחד ברגע נדיר, באתר מעריב אונליין, 1 במאי 2024 יוני פרוים, אבא לוהט: תינוקת נולדה לדני קושמרו ובת זוגו, במדור "פנאי פלוס" באתר ynet‏, 15 ביולי 2019 דני קושמרו במסר ראשון מאז תאונת האופנוע באיטליה: "תודה לכולם, אחזור בקרוב", באתר ‏מאקו‏, 15 ביוני 2018 למה כולם בטוחים שדני קושמרו זה אבא שלהם? השירים שהפכו ללהיט בטיקטוק בגלל המלחמה, באתר ‏מאקו‏, 22 באוקטובר 2023